**"Everybody's Favorite Bagman"** je šesta po redu epizoda dugovječne američke kriminalističke TV-serije *Law & Order*, originalno emitirana na programu mreže NBC 30. oktobra 1990. Iako šesta po redu prikazivanja, u stvarnosti je bila snimljena prva, i to još 1988. godine, odnosno bila je zamišljena kao pilot-epizoda serije. Zbog toga se u njoj ne pojavljuje lik Adama Schiffa, s obzirom da je Steven Hill, koji ga tumači, tek naknadno angažiran kao stalni član glumačke postave.

Zaplet je bio inspiriran korupcijskim skandalom vezanim za upravu njujorške gradske općine Queens, razotkrivenim 1986. godine.

Zaplet
------

Charles Halsey, lokalni vijećnik poznat po tome što je nekada prikupljao mito za članove gradske uprave, je opljačkan i zaklan na ulici. Logan i Greevey istražuju slučaj te hapse dvojicu crnih sumnjivaca. Međutim, kada se ispostavi da je žrtva bila povezana sa Tonyjem Scalisijem, članom mafijaške porodice Masucci, istraga se usmjeri prema organiziranom kriminalu.

Istraga koju nastavljaju Stone i Robinette razotkriva korupcijski skandal vezan uz vijećnika, odnosno ugovor prema kome je naplata naknada za parking predana poduzeću povezanom s mafijom. Nastojeći izbjeći kompromitaciju svog ureda, okružni tužilac Wentworth ne dozvoljava dogovor prema kome bi Scalisi svjedočio u zamjenu za imunitet. Stone je, pak, frustriran, s obzirom da Scalisijevo svjedočenje izgleda kao jedina opcija za uspješni krivični progon.

Stone otkriva i kako je slučaj povezan ne samo uz organizirani kriminal, nego i druge vijećnike, uključujući zamjenika šefa njujorške policije, koga optužuje da je mijenjao svjedočenja i kompromitirao dokaze u prethodnom slučaju. S obzirom da ne može koristiti policiju, Stone se sa pomoć obraća pomoćniku federalnog tužioca Johnu McCormacku.

Glumačka postava
----------------

### Zakon

* George Dzundza - Sgt. Max Greevey
* Chris Noth - Det. Mike Logan
* Dann Florek - Capt. Don Cragen

### Red

* Michael Moriarty - Exec. A.D.A. Ben Stone
* Richard Brooks - A.D.A. Paul Robinette
* Steven Hill - D.A. Adam Schiff (samo na špici)

### Gostujuće uloge

* Trey Wilson Eddie Cosmatos
* Roy Thinnes - D.A. Alfred Wentworth
* Paul Guilfoyle - Anthony Scalisi
* Dick Latessa - Conti
* Michael Wikes - Lasco
* Marcia Jean Kurtz - Alice Halsey
* Debra Stricklin - Alicia Heslin
* Ron Foster - William Jefferson
* William H. Macy - pomoćnik federalnog tužioca John McCormack
* Leo O'Brien - Tremaine Lewis
* Ronald Guttman - Farber
* Stuart Burney - Wentzel
* Sully Boyar - Swersky
* David Chandler - Dr. Goldberg
* Mark Boone Junior - Garage Manager
* Anthony K. Means - Simonize Jackson
* Audrey Matson - Maggie, njujorška policajka
* Stephen Pearlman - Rosen
* Marc Plastrik - parabolničar (van špice)
* Mike Starr - kamiondžija (van špice)

Zanimljivosti
-------------

* U ovoj epizodi se Steven Zirnkilton, poznat kao narator uvoda u svaku epizodu, jedini put pojavljuje ispred kamere, i to ulozi jednog od njujorških policijskih tehničara koji prisluškuje korumpirane političare i izražava nevjericu onime što čuje.

Izvori
------

1. ↑  „Everybody's Favorite Bagman Episode Summary". www.tv.com. [*mrtav link*]

Eksterni linkovi
----------------

* Profil epizode na tv.com[*mrtav link*]